
, Fűben, fában orvosság van" - mondták a régiek. Gyógyfüvek- 
kel a betegségek ellen? Vajon mit mond erről a XX. század 
embere? Sok évszázados tapasztalatokon alapuló gyógyításról 
van szó vagy csak babonás kuruzslásról? 

Némely növény gyógyító vagy éppen mérgező hatását az 
ősember is hamar felismerte. Az ókori kultúrákban (Mezopotá- 
mia, Kína, India, Egyiptom, görög-római) az i. e. VI. évezredtől 
kezdve már több száz gyógynövényt tartottak számon. 
A gyógynövények ismerete egyben hatalmat is jelentett. A gyó- 
gyítást misztikus, vallási szertartások kíséretében varázslók, 
papok, sámánok, a honfoglaló magyarság körében táltosok 
végezték. Kései követőik voltak szinte napjainkig a füves- vagy 
más néven javasasszonyok. 

Ma már a gyógyszergyárakban ezrével készülnek a szinteti- 
kus gyógyszerek. A növényvilág azonban továbbra is a gyógyí- 
tás kincsestára marad. Több mint kétszáz hazai növényfaj 
gyógyhatását a tudomány ma is elismeri, s legalább ötvennek 
a termesztésével nagyüzemi méretekben is foglalkoznak. Több- 
ségükből gyógytea készül, mások gyógyszer-alapanyagok. 

A növények hatóanyag-tartalom miatt értékes, gyűjtésre ér- 
demes, felhasználásra kerülő része a drog. Zsebkönyvünkben 
a színes táblákon a hazai vadon termő növények gyökér-, levél-, 
virág-, termés- és kéregdrogját a fekete tusrajzok mutatják. 

Reméljük, haszonnal forgatjátok majd e kis könyvet, amikor 
nyitott szemmel járjátok az erdők, mezők, a természet nagy 
, patikáját". Ha meg éppen a gyógynövény-szaküzletekben, 
gyógyszertárakban beszerzett gyógyteák, növényi eredetű 
gyógyszerek hatására épültetek fel betegségetekből, még in- 
kább véditek majd kincset érő, gyógyító vadvirágainkat! 


ÚTSZÉLEK, LEGELŐK, SZÁNTÓFÖLDEK 


1. Gyermekláncfű (Taraxacum officinale). Levele, gyökere az 
ókor óta keresett drog. Tejnedvét a görögök szembetegségek 
gyógyítására, szeplők, májfoltok kezelésére használták. Ké- 
sőbb mint nyugtató- és altatószert becsülték sokra. Jelenleg 
teakeverékekben használják vértisztító, gyomorerősítő (étvágy- 
gerjesztő, hashajtó) tulajdonsága miatt. Gyökere kávépótló. (L. 
Vadvirágok I., 10. o.) 


2. Közönséges aggófű (Senecio vulgaris). A kapás kultúrák 
elterjedt fészkes virágzatú gyomja. Belső vérzést, fájdalmat 
csillapító, görcsoldó hatását régen ismerik. Erős májmérget 
tartalmaz, ezért ma már csak gyári gyógyszerkészítményként, 
illetve külsőleg használható fel. Vérző foghús öblögetésére, 
ülőfürdőként aranyér gyógyítására ajánlható. A népi gyógyá- 
szat a friss növényt sebkötözésre is használta. 


3. Martilapu (Tussilago farfara). Árokpartok, agyagos szaka- 
dékok (, martok") tömegesen nyíló, kora tavaszi virága. Az 
ókor összes nagy birodalmában ismerték már tüdő- és légúti 
megbetegedések ellen kifejtett jó hatását. Köhögés, rekedtség, 
asztma elleni teakeverékekben ma is használatos. Frissen szedett 
levele jó borogató gyulladásoknál. (L. Vadvirágok 1., 10. o.) 

4. Gilisztaűző varádics (Tanacetum vulgare). Gyógyító hatását 
már a középkori frank császár, Nagy Károly is ismerte. Virágzó 
hajtása szárítva kámforos illatú; jó molyűző. Bélférget hajt, s 
a galandféreg ellen is eredményes szer, de mérges, ezért fokozott 
óvatossággal kell alkalmazni. Régebben olaja, alkoholos kivo- 
nata reuma elleni bedörzsölő szer volt, fürdővízbe téve csök- 
kentette az ízületi fájdalmakat. Régi magyar neve fájdalomfű. 

I. tábla 


1. Maszlag (Datura stramonium). Ázsiából került hozzánk a 
török időkben, mint a szemétdombok mérgező gyomja. Ettől 
kezdve Európában is felhasználták bódítószerek készítésére. 
Hatóanyaga a nadragulyáéhoz hasonló. A levelek gőzének 
belégzése asztmás rohamoknál megkönnyebbülést hoz. , Aszt- 
maszivarok" készülnek leveleiből. Egy trópusi Datura faj neve: 
a , sírok virága". Terméséből készült itallal bódították víziók- 
kal terhes, mély álomba magukat a dél-amerikai indiánok, 
hogy az elhunyt rokonok szellemével találkozzanak. 


2. Nadragulya (Atropa belladonna). Erősen mérgező! Latin 
neve is erre utal: a görög mitológiában Atroposz volt az egyik 
sorsistennő. Legfőbb hatóanyaga az atropin, mely pupillatágító 
hatása miatt veszélyes szépítőszer volt a középkorban (bella- 
donna — szép asszony), ma is nélkülözhetetlen a szemészetben. 
Szeszes italok bódító hatását is fokozták vele. Mérgezési tünetei 
a dühöngő őrültek viselkedéséhez hasonlítanak. Hatóanyagait 
a gyógyszeripar ma is nagy mennyiségben használja görcsol- 


mh 


dók, fájdalomcsillapítók előállításához. 


3. Nagy csalán (Urtica dioica). Hangyasavat, hisztamint tartal- 
mazó törékeny szőreinek bőrizgató tulajdonsága közismert. 
Régebben a növény friss hajtásával ütögették a reumásokat. 
Teáját évszázadok óta fogyasztják ízületi betegségek ellen. Erő- 
sítő, vizelethajtó, vértisztító, tejelválasztást serkentő teakeveré- 
kek alkotórésze. 


4. Vérehulló fecskefű (Chelidonium majus). A népi gyógyászat- 
ban már az ókor óta ismert. Narancssárga tejnedvét sárgaság 
ellen használták. A tudomány igazolta gyógyhatását. Erősen 
mérgező drogját ma már kizárólag a gyógyszeripar dolgozza 
fel. Fájdalomcsillapító hatása a morfinéhoz hasonló, a mákfé- 
lék rokona. Friss hajtásának nedve irtja a szemölcsöt. 

II. tábla 


1. Tövises iglice (Ononis spinosa). A pillangós virágú növény 
gyógyhatását már a görögök is ismerték. Mélyre hatoló, erőtel- 
jes gyökérzete miatt Melius Juhász Péter XVI. században írt 
gyógyfüves könyvében , ekeakadály" néven említi. Értékes, 
külföldön is keresett drogja a vizelethajtó vese-teakeverékek 
fontos alkotórésze. Különböző epebántalmak, köszvény, reu- 
matikus fájdalmak, nehezen múló bőrbetegségek elleni teákhoz 
is használják. 


2. Mezei iringó (Eryngium campestre). Száraz legelők elterjedt, 
szúrós levelű és virágzatú gyomja. A petrezselyemre emlékezte- 
tő karógyökerének főzete vizelet- és epekőhajtó hatásáról is- 
mert. Rokona a nálunk jóval ritkább kék iringó (E. plánum). 
(L. Vadvirágok I., 54. o.) A leveléből készült teát régebben 
gyermekeknek szamárköhögés ellen adták. 


4. Közönséges bojtorján (Arctium lappá). Nagy termetű, a fész- 
kesvirágúak családjába tartozó, kétéves gyom. Egyéves gyöke- 
rének főzete a népi gyógyászat szerint izzasztó, vizelethajtó, 
levelét égési sebekre kötik. A terméséből főzött teát egykor 
vérhas ellen javasolták. A vese- és epekőoldó teakeverékeknek 
ma is alkotórésze. Bőrbetegségek (ekcéma, sömör, fekély) keze- 
lésére jó borogatószer. A fejbőr korpásodását, a haj zsírosodá- 
sát, hullását csökkenti, erősíti a hajhagymákat, ezért főzete s a 


mh 


belőle előállított olajos készítmény ma is ajánlott hajápoló. 


4. Orvosi pemetefű (Marrubium vulgare). A légzőszervi megbe- 
tegedéseknek már az ókorban is ismert gyógyszere. Tüdő- és 
májbetegségek ellen a rómaiak is használták. A kellemes illatú 
növény drogja - a sűrű szőröktől fehéren molyhos, ajakos 
virágú hajtás - ma is keresett. Teája epeelválasztást serkentő, 
idegnyugtató, szívműködést szabályozó. Mézzel ízesítve a króni- 


kus légcsőhurutot gyógyítja. Gyógycukorkát is készítenek belőle. 

III. tábla 


1. Madárkeserűfű (Polygonum aviculare). Útszélek, száraz ré- 
tek elterjedt növénye. Kovasavat, nyálkát, cseranyagot tartal- 
mazó drogját hasmenés, vese- és hólyagbántalmak elleni teake- 
verékekben használják. A népi gyógyászatban méh-, gyomor- 
és tüdővérzést csökkentő hatásáért is gyűjtik. 


2. Vasfű (Verbéna officinalis). Plinius szerint az ókorban a 
rómaiak szent füve volt. Elsősorban általános erősítőnek, a 
vérszegénység gyógyszerének tartották. Javasolták teáját ideges 
kimerültség esetén is, ami ezek szerint nemcsak a XX. század 
civilizációs betegsége. A frissen összevágott növényt kendőbe 
csavarva, fejfájás ellen alkalmazták. Teakeverékekhez adagol- 


ják ma is bizonyos gyomor-, máj- és epebetegségeknél. 


3. Lándzsás útifű (Plantago lanceolata). A népi gyógyászat 
egyik leggyakrabban alkalmazott növénye - a nagy útifűvel (P. 
major) együtt - a tüdőbaj elleni teák fő alkotórésze volt. Belső 
vérzések (vérvizelés, vérhányás) esetén is javasolták. Külsőleg 
a friss levelek makacs sebekre, gyulladásos daganatokra kötve 
fejtenek kijótékony hatást. Nyálkaoldó, köhögéscsillapító; ma 
is használják a köhögés elleni teákban. Magjának főzete gyer- 
mekeknek enyhe hashajtó. Alkoholos kivonata szúnyogcsípés 
ellen jó bedörzsölőszer. (L. Vadvirágok 2., 40. o.) 


4. Fehér üröm (Artemisia absinthium). Erősen fűszeres illatú 
évelő gyom. Keserűanyag-tartalmáért évezredek óta gyűjtik. 
Teája kitűnő gyomorerősítő, étvágygerjesztő, ideges gyomor- 
panaszok esetén is hatásos. Főzetét sebtisztításra használták. 
Illóolaját reuma elleni bedörzsölőszerekhez adagolják. (L. Vad- 
virágok 2., 52. o.) A fekete üröm (A. vulgaris) szárított gyökeré- 
nek porát a népi gyógyászat vízben, tejben vagy borban oldva 
epilepszia, hisztériás rohamok esetén javasolja. Régen teáját 
váltóláz ellen lázcsillapítóként itták. 

IV. tábla 


1. Papsajtmályva (Malva neglecta). Az ó- és középkor óta sok 
betegség orvoslására használják. Drogja nyálkaanyagot tartal- 
maz. Teája éppúgy, mint rokonáé, az erdei mályváé (M. silvest- 
ris), csökkenti a köhögési ingert. Gyomorfekély és bélhurut 
esetén is jó hatású. Torok-, mandula-, fogínygyulladás elleni 
öblögetőszer. Borogatóként alkalmazva lágyítja a daganato- 
kat, enyhíti a köszvényes fájdalmakat. 


2. Orvosi szappanfű (Saponaria officinalis). Drogjának ható- 
anyaga a szaponin. Nyálkaoldó, köptető hatása miatt egykor 
fontos köhögés elleni szer volt. Ma már erre a célra inkább a 
hasonló tulajdonságú, de kevésbé mérgező fátyolvirágot (L.: a 
XX. táblát) gyűjtik. A középkorban a vérbaj egyik keresett 
gyógyszere volt. Bőrbetegségek, reuma, köszvény ellen is hasz- 
nálták. (L. Vadvirágok I., 24. o.) 


3. Libapimpó (Potentilla anserina). Árokpartok, nedves parla- 
gok tömeges növénye. Magas csersavtartalma miatt összehúzó- 
szer, vérzéscsillapító. Korábban gyomor- és bélvérzés, ma vér- 
has, bélhurut, valamint menstruációs zavarok elleni teák alko- 
tórésze. Epilepszia, ideges szívpanaszok gyógyítására is javasol- 
ják. Jó száj- és garatöblögető szer. 


4. Orvosi somkóró (Melilotus officinalis). Virágzáskor gyűjtött 
pillangós virágú hajtásának sokoldalú gyógyhatását már Di- 
oszkoridész és Theophrasztosz ókori görög bölcsek is dicsérik. 
Teáját emésztő- és légzőszervi betegségek gyógyítására javasol- 
ják. A népi gyógymód kenőcsként, borogatószerként enyhíti 
vele a migrénes fejfájást, a szülés utáni fájdalmakat. Visszér- 
gyulladás, fekélyek, gennyes sebek gyógyítására, daganatok 
eloszlatására ma is használatos. 

RÉTEK, HOMOK- ÉS SZIKES PUSZTÁK 


1. Árnika (Arnica montana). Régen csonttörés, zúzódásos sérü- 
lések csodaszerének tartották. Borogatószerként alkalmazva 
erősen tágítja a hajszálereket, vérbőséget okoz a sérült testré- 
szen, ami gyorsítja a gyógyulást. Virágának, gyökerének alko- 
holos kivonata véraláfutásoknál, fagyásnál jó bedörzsölőszer. 
Óvatosan kell használni, mert bőrgyulladást okozhat! 


2. Kisezerjófű (Centaurium minus). Keserűanyag-tartalma mi- 
att Plinius - az ókorban élt római történetíró - a föld epéjének 
nevezte el. Latin nevét a görög mitológia egyik alakjáról kapta. 
Kheirón kentaur, mikor lábába nyilat lőttek, sebét e növény 
nedvével gyógyította. Sebek kezelésére, bőrbetegségek, ekcéma 
ellen ma is használják. Teája a hideglelés legrégibb népi gyógy- 
szere. Keserűanyaga kedvezőleg hat a gyomor- és epeműködés- 
re, étvágyjavító. A pajzsmirigy érelmeszesedés és magas vérnyo- 
más elleni hatásos teakeverékekben szerepel. 


3. Szemvidítófű (Euphrasia rostkoviana). Illóolajat, glikozidot, 
keserűanyagot tartalmazó hajtásainak főzetét az ókor óta a 
beteg szem borogatására használják. Gyomor- és bélfekély, 
valamint étvágytalanság elleni teákhoz adják. Vérnyomást 
emelő, gyomorfelfúvódást megszüntető hatása is van. 


4. Őszi kikerics (Colchicum autumnale). Magja, hagymagumó- 
ja kolchicint tartalmaz, mely az emberi, állati szervezetbe jutva 
légzés- és szívbénulást okoz. A kolchicin megállítja a sejtmag- 
osztódást. Szövettenyészetekben megszünteti a rákos daganatok 
növekedését, de az embernél a hatásos mennyiség már halálos 
adag. A fehérvérűség gyógyításában viszont értek már el vele 
sikereket. Alkoholos kivonatát régebben vizelethajtóként itták. 

VI. tábla 


1. Csikófark (Ephedra distachya). Pikkelylevelű, vesszős ágú 
törpecserje. Nyitvatermő - a fenyőkkel rokon. Középhegységünk 
dolomitszikláinak és az Alföld homokbuckáinak ritkasága. Ro- 
konfajai Kínában több ezer éve termesztett gyógynövények. Érté- 
kes hatóanyaga az efedrin. Emeli a vérnyomást, izgatja a szimpati- 
kus idegrendszert. A növényből előállított gyógyszert eredménye- 
sen alkalmazzák asztmatikus köhögési rohamok ellen. A nyálka- 


hártyában érszűkületet okoz, ezért orrcseppként adják náthánál. 


2. Tavaszi hérics (Adonis vernalis). Latin neve a görög mitoló- 
gia legszebb férfiát idézi, aki tavasszal visszatér az alvilágból 
szerelmeséhez, Aphroditéhez. A kelet-európai sztyeppréteken 
tömeges növény teáját az orosz nép a szervezet folyadékcseréjé- 
nek zavarából eredő , vízkórság" ellen fogyasztotta. Erősen 
mérgező hatása miatt ma már kizárólag a gyógyszeripar dol- 
gozza fel. A gyűszűvirágéhoz hasonló hatóanyaga a szívműkö- 
dést serkentő orvosságok keresett nyersanyaga. A belőle ké- 
szült gyógyszerek előnye, hogy egyúttal jó vizelethajtók is, és 
nincsenek káros mellékhatásaik. (L. Vadvirágok Il., 6. o.) 


3. Homoki szalmagyopár (Helichrysum arenarium). Homok- 
pusztáink elszáradtan is szép, aranysárga fészkesvirágzatú nö- 
vénye. Keserű- és cserzőanyagot tartalmazó drogját a népi 
gyógyászatban csökkent bélműködés, sárgaság, epebajok ellen 
szedik. Fokozza a szervezet vízforgalmát, növeli a vérnyomást, 
vizelethajtó. Gyermekeknek bélgiliszta kiűzésére adják. Virága 
epekő, epegörcs esetén ajánlott teakeverékek egyik alkotórésze. 


4. Leánykökörcsin ( Pulsatilla grandis). Sztyepprétjeink ma már 
erősen megritkult, szép virága. Mérgező! A népi gyógyászatban 
teájával az asztmatikus görcsöket csillapították, fejfájás enyhí- 
tésére itták. Vesebetegségek, köszvény, csúz gyógyítására rit- 
kán még ma is használják. (L. Vadvirágok Il., 8. o.) 

VII. tábla 


1. Orvosi székfű (Matricaria chamomilla). A görögök már az 
ókorban is sikerrel alkalmazták női betegségek gyógyítására. 
Latin neve is erre utal: mafrix — anya. Fészkes virágzatba 
tömörülő virágai keserűanyagot, illóolajat - azulént - tartal- 
maznak. Drogja mindmáig világszerte az egyik legfontosabb 
házi orvosság. Forrázata elsőrendű gyulladáscsökkentő. Fog- 
íny-, torokgyulladás esetén jó öblögető, hatásos szemborogató. 
Bélgörcs ellen, szélhajtó teaként már csecsemőkorban is adha- 
tó. Teáját tisztán vagy más füvekkel keverve bél- és hólyag- 
hurutnál, hűléskor itatják. Az azuléntartalmú krémek, olajak, 
babaápoló szerek nyugtatják a bőrfelületet. A világhírű kamil- 
ladrogunk a magyar Alföld szikes pusztáiról származik. 


2. Cickafark (Achillea fajok). A cickafark nálunk honos fajai 
a kamillához hasonlóan gyulladáscsökkentő azulénvegyületet 
tartalmaznak. Sebgyógyító hatását háromezer éve ismerik. Teája 
a vese- és májbetegségek gyógyszere. Étvágygerjesztő, serkenti 
a gyomor- és az epeműködést. Rendellenes vérzések, ideges 
szívpanaszok orvossága is. Vérszegénység elleni, nyugtató, erő- 
sítő teák egyik alkotórésze. (L. Vadvirágok 2., 40. o.) 


3. Pozsgás zsázsa (Lepidium cartilagineum). Az Alföld szikes 
pusztáinak jellegzetes, húsos levelű, sótűrő növénye. Gyógyító 
hatását csak az utóbbi időben tartják számon. Igyuk teáját 
influenzajárványok idején! Öblögetőszerként torok- és mandu- 


lagyulladás ellen is jó. 


4. Szöszös ökörfarkkóró (Verbascum phlomoides). Virága gli- 
kozidot, nyálkát, szaponint tartalmaz. Gyógyhatását már Plini- 
us is ismerte. Teáját elsősorban légcsőhurut és bélhurut ellen 
adják. Izzasztó, vizelethajtó hatásáért is isszák. A népi gyógyá- 
szat tejes főzetét tüdővész ellen ajánlotta, olajos kivonatával 


fagyási sérüléseket, bőrbajokat kezeltek. (L. Vadvirágok I., 48. o. 

VIII. tábla 


VÍZPARTOK, MOCSÁRRÉTEK 


1. Fehér zászpa (Veratrum album). Az ókori görögök elmebaj 
elleni gyógyszert készítettek belőle. Egykor láz- és idegfájda- 
lom-csillapító volt. Tüsszentőpor előállítására is használták. 
Külsőleg mint tetűirtó szer volt jelentősége. Erősen mérgező 
hatása miatt ma már - közvetlenül használva - csak az állat- 
gyógyászatban van némi szerepe. Vérnyomáscsökkentő alkalo- 


idjait a gyógyszeripar dolgozza fel. 


2. Ördögharaptafű (Succisa pratensis). Halványkék virágai a 
fészkes virágzatra emlékeztető fejecskébe tömörülnek. Hajtásá- 
nak főzete köhögéscsillapító, vértisztító. Eredményesen hasz- 
nálják asztma, légcsőhurut, belső vérzések (például gyomorvér- 
zés) csillapítására, gyomor- és bélfekély gyógyítására. 


3. Fehér fűz (Salix alba). Folyópartok, ártéri ligeterdők tömeges 
fája. Kérge sok szalicint tartalmaz, erre utal tudományos neve 
is. Jó izzasztó, lázcsillapító szer. Ízületi bántalmak (köszvény, 
csúz, reuma) , valamint hűléses megbetegedések ellen is használ- 
ják. Csersavtartalma miatt hasmenésre, női szervek nyálkahár- 
tya-gyulladására isjó. Alkalmazzák hajhullás és fejbőrkorpáso- 
dás ellen is. (L. Fák, bokrok, 60. o.) 


4. Kutyabenge (Frangula alnus). Láperdőkben, folyóparti liget- 
erdőkben gyakori cserje. Kellemetlen szagú kérge keresett drog. 
Frissen azonban mérgezést okozhat, csak egy esztendei szárítás 
után lehet felhasználni. Vastagbelet izgató tulajdonsága miatt 
kiváló hashajtó. Elhízás, felfúvódás elleni teák alkotórésze. 
Nem hiányzik az általános epetea-keverékekből sem. Kedvező 
hatású érelmeszesedés, magas vérnyomás, mentsruációs Zava- 
rok esetén is. 

1. Őszi vérfű (Sanguisorba officinalis). A nedves réteken él. 
A rózsafélék rokonságába tartozik, apró virágai fejecskeszerű 
virágzatba tömörülnek. A népi gyógyászatban vérzéscsillapító 
hatása miatt gyomor-, bélvérzés, vérhas, hasmenés, fokozott 
havi vérzés esetén javasolták. (L. Vadvirágok I., 30. o.) 


2. Macskagyökér (Valeriana officinalis). A legrégebben ismert 
gyógynövények egyike. A gyökérdrog kellemetlen szagú ható- 
anyaga - a valériánsav - a kandúr macskákat izgalomba hozza. 
Ideges szív- és gyomorpanaszok elleni teakeverékekhez adják. 
A kimerültségből, szellemi túlterheltségből eredő álmatlanság 
gyógyszere. Régebben használták szeszes, éteres kivonatát is. 
Ma már inkább csak a belőle készült, mellékhatásoktól mentes 
enyhe idegcsillapító, görcsoldó, altató gyógyszerek (Valeriana, 
Medivaler, Legatin) kerülnek forgalomba. A szintén undorító 
illatú bűzaszattal (Ferula assa-foetida) kevert teáját régen hisz- 
téria ellen ajánlották. 


3. Orvosi ziliz (Althea officinalis). A mályvafélék rokona. Latin 
neve az ógörög althein - gyógyítani szóból ered. Valóban, 
gyógyító értéke már az ókor óta közismert. Sok nyálkaanyagot 
tartalmazó gyökere toroköblögető, hurutoldó teák alkotórésze. 
(L. Vadvirágok I., 30. o.) 


4. Mezei zsurló (Eguisetum arvense). Nedves árokpartok elter- 
jedt gyomja. Örvösen elágazó meddő hajtásai szolgáltatják a 
drogot, mely különösen sok kovasavat (7095), szaponint, szer- 
ves savakat tartalmaz. (A nép békarokkaként is emlegeti.) Már 
az ókor óta, de napjainkban is használják köszvény és vese- 
bajok ellen. A vizelethajtó, vesetisztító, vesekőoldó teák 
fontos alkotórésze. Külsőleg bőrbetegségek, lábizzadás elle- 
ni fürdőkben van jelentősége. (L. Mohák, zuzmók, harasz- 
tok, 50. o.) 

X. tábla 


1. Vörös acsalapu (Petasites hybridus). Kora tavasszal laza 
fürtben elhelyezkedő fészekvirágzatai jelennek meg, nyáron 
pedig hatalmas levelei borítják tömegesen az árokpartokat. 
Drogját mint köhögéscsillapítót, légzőszervi megbetegedések 
gyógyszerét ismerik. Migrénes fejfájás esetén is hatásos lehet. 
Külsőleg gyulladások, kelések borogatására használják. 


2. Vérontófű ( Potentilla erecta). Nedves rétek négy kicsi, sárga 
sziromlevelű virágáról felismerhető pimpója. A rózsafélékhez 
tartozik. Vérzéscsillapító hatása miatt a népi orvoslás régi 
gyógyszere. Már a görögök, rómaiak is ismerték cserzőanyag- 
tartalmával magyarázható összehúzó hatását. Teáját bélhurut, 
súlyos hasmenés, vérhas esetén isszák. Menstruációs vérzést 
csökkentő hatása is jelentős. 


3. Kecskeruta (Galega officinalis). Árterek, nedves rétek magas 
termetű pillangós virágú növénye. Teája lázcsillapító hatású. 
A szénhidrát-anyagcserét serkenti. Csökkenti a vércukorszin- 
tet, így kiegészíti az inzulin hatását. A növény magja, hajtása 
a cukorbetegek részére ajánlott teakeverékek alkotórésze. 


4. Csikorgófű (Gratiola officinalis). Mocsárrétek, láprétek mér- 
gező növénye. A tátogatók családjába tartozik. A népi gyógyá- 
szatban vízhajtó, hánytató, gilisztaűző. Hipochondria (képzelt 
betegség), hisztéria, elmezavar esetén is javasolták. Alkoholos 
kivonata szívizgató, epeműködést serkentő, hashajtó hatású. 


Ma már csak az állatgyógyászatban van jelentősége. 

XII. tábla 


1. Fekete nadálytő (Symphytum officinale). A népi gyógyászat- 
ban a csonttörés, -repedés, zúzódás borogatószere. Innen ered 
tudományos neve is (symphyos — összenő). Különböző gyulla- 
dásos megbetegedések, ízületi bántalmak, zsába ellen és külső- 
leg fagyási sérülések kezelésére javasolják. 


2. Kálmos (Acorus calamus). Nádasok növénye a folyók holt- 
ágaiban. A kontyvirágfélékhez tartozik. Megdörzsölve illata a 
fahéjra emlékeztet. Szinte csillapíthatatlan éhségérzetet kiváltó 
hatását már a görögök is ismerték. Szeszes kivonata jó étvágy- 
gerjesztő. A növénynek ezt a tulajdonságát idézi neve is (acoros 
— telhetetlen). Több száz éves magyar orvosi recept mint az 
emlékezőtehetséget erősítő szert javasolta - bizonyára élénkítő 
hatása miatt. Emésztési zavarok elleni epekőhajtó teákhoz ke- 
verik ma is. Alacsony vérnyomásra, vérszegénységre is jó. 


3. — Ebszőlő — (Solanum  dulcamara).  Vízpartok kúszó szárú,  mér- 
ges növénye. Teáját egykor hideglelésre, vértisztítóként hólyag- 
hurut gyógyítására itták. Idegnyugtató, lázcsillapító hatásáért 
is népszerű volt. (L.: Vadvirágok 2., 52. o.) Rokona az Ausztrá- 
liában honos orvosi csucsor (S. laciniatum). Hazánkban is ter- 
meszthető növény, mely különböző hormongyógyszerek alap- 
anyaga. A mellékvesekéreg hibás működésének gyógyítására, 

reumatikus, allergiás betegségek ellen készül belőle orvosság. 


4. Vidrafű (Menyanthes trifoliata). Zsombékosok hazánkban 
kiveszőben levő növényritkasága. Keserűanyagot, szaponint 
tartalmazó hármas levelei gyomorerősítő, étvágygerjesztő teát 
adnak. Régen lázcsillapító, a malária gyógyszere volt. Emészté- 
si panaszok gyógyítására, álmatlanság, idegesség ellen összeál- 
lított teakeverékekben ma is megtaláljuk. Az iszákosság szenve- 
délyétől szabadulni kívánók számára is eredményes lehet a 


vidrafűből készült tea. 

ERDŐK 


1. Közönséges párlófű (Agrimonia eupatorium). Keserű- és cser- 
zőanyagokat tartalmazó hajtását a nép régtől fogva számos 
betegség gyógyítására használja. Teája szabályozza a máj és epe 
működését. Epe- és vesekő megelőzésére is hatásos. Külsőleg 
mint torok- és szájöblítő ismert. Gyógyítja a mandulagyulla- 
dást s a csecsemők szájpenészét. (L.: Vadvirágok 2., 38. o.) 


2. Méhfű , mecseki tea" (Melittis grandiflora). A Mecsek vidéki 
nép különös előszeretettel issza meghűlés ellen, de mint élvezeti 
teát is, kellemes aromája miatt. A kumarinillatú, glikozidot, 
cserzőanyagot tartalmazó hajtásából forrázott teát emésztő- és 
légzőszervi betegségeknél itassuk. Gyermekeknek, öregeknek 
álmatlanság ellen is adható. (L.: Vadvirágok I., 16. o.) 


3. Tavaszi kankalin (Primula veris). A XVI-XVII. sz. gyógyfü- 
ves könyvei levelének, virágának igen különböző gyógyhatást 
tulajdonítottak. (L.: Vadvirágok I., 6. o.) Alkalmazták ideg- és 
szívgyengeség esetén, boros főzetét vesekő ellen. Bedörzsölő- 
szer vagy ülőfürdő formájában csökkenti a reumatikus fájdal- 
makat. Szaponint, illóolajat, cserzőanyagot tartalmazó gyöke- 
rének nyálkaoldó hatása a legfontosabb. Az első világháború 
idején a trópusokról importált ipekakuána (L.: Kultúrnövények 
1., 30. o.) pótlására a köhögés elleni teakeverékek, kanalas 
orvosságok alapanyaga lett. 


4. Lyukaslevelű orbáncfű (Hypericum perforatum). Virágának, 
magjának főzete vese- és epebetegségre jó. Sebek vérzéscsillapí- 
tója. Szárított virágait égési sebekre teszik. A szív- és ideggyen- 
geség legrégibb orvossága. Fogínysorvadáskor jó öblögető, 
bőrbetegségeknél borogatószer. (L.: Vadvirágok l., 38. o.) 

XIII. tábla 


1. Cserszömörce (Cotinus coggygria). A Dunántúli-középhegy- 
ség dolomitszikláinak ősszel lángvörösre színeződő bokra. 
Gyógyhatása nemrég ismert. Cserzőanyaga mint összehúzó- 
szer, fogíny- és szájgyulladás ellen hatásos öblögető. Teáját 
krónikus bélhurut, gyomor- és bélvérzés esetén is isszák. (L..: 
Fák, bokrok 34. o.) 


2. Vadrózsa (Rosa fajok). Erdőszéleken, cserjésekben gyakori- 
ak. Áltermésüket, a csipkebogyót gyűjtik. Kiváló vitaminfor- 
rás, jelentős C-vitamin-tartalma a citroménak tízszerese, de A-, 
B-, K- és P-vitamint, vasat, magnéziumot is tartalmaz. Már az 
ókori hajósnépek is a skorbut gyógyszerének tartották. Tea, 
szörp, bor, lekvár formájában fogyasztjuk. A kellemes ízű tea 
és szörp kedvelt üdítő, erősítő ital, a szervezet C-vitamin-szük- 
ségletét bőségesen fedezi. A csipkebogyó vese- és hólyagbántal- 
mak esetén ajánlott teák alkotórésze. (L.: Vadvirágok I., 20. o.; 
Fák, bokrok 20. o.) 


3. Kökény (Prunus spinosa). Virága, termése az ókori görög 
világtól napjainkig keresett drog. A virágjából készült tea jó 
vizelet- és hashajtó. A kövérek figyelmébe ajánlható fogyasztó 
hatása miatt. A fanyar gyümölcséből készített lekvár hasmenés 
ellen jó. (L.: Fák, bokrok 22. o.) 


4. Közönséges boróka (Juniperus communis). Már az ókorban 
is ismert gyógynövény. A pusztító pestisjárványok idején ágait 
hatalmas máglyákban égették, füstjétől remélve védelmet a 
fertőzés ellen. A legrégibb ismert magyar orvosi recept (a XV. 
századból) borókamagot tanácsol tüdőbetegség ellen. Húsos 
magjának vizelethajtó, gyomorerősítő, étvágyjavító hatása ma 
is elismert. Vérszegénység és ízületi bántalmak elleni teakeveré- 
kekben is szerepel. A borókaolaj légúti és tüdőbetegségek ese- 


tén jó inhalálószer. (L.: Fák, bokrok, 10. o.) 

XIV. tábla 


1. Galagonya (Crataegus oxyacantha és C. monogyna). Szára- 
zabb erdeink gyakori cserjéi. Levele, virága, termése tea vagy 
szeszes kivonat formájában szív- és keringési panaszok gyógy- 
szere. A szívizom működésére jó hatású, ezért szívizomgyulla- 
dás, szabálytalan szívműködés, ideges szívpanaszok, érelmesze- 
sedés ellen népszerű teakeverékek, tinktúrák alkotórésze. Vér- 
nyomáscsökkentő. A virágjából készített alkoholos kivonat 
vizelethajtó. (L.: Fák, bokrok 18. o.) 


2. Fekete bodza (Sambucus nigra). Nitrogénben gazdag erdőtalajo- 
kon gyakori. Az ókortól kezdve mint általános hatású gyógynö- 
vényt ismerték. Virága, termése illóolajat, csersavat, gyantát, nyál- 
kát, levele, kérge glikozidot tartalmaz. Teája megfázáskor jó iz- 
zasztó-, köptetőszer. Mandula- , illetve torokgyulladás ellen régen 
tejjel leforrázva ajánlották. A görcsszerű fejfájást gyümölcsének 
főzetével orvosolták. Virágzatát a légúti megbetegedéseket gyógyí- 
tó teákon kívül a vérnyomáscsökkentő, nyugtató, hashajtó, vese- 
működést szabályozó gyógyteák készítésére is felhasználják. (L..: 
Fák, bokrok 44. o.; Gyümölcsök 60. o.) 


3. Mezei szil (Ulmus campestre). Kérge cser-, nyálka- és keserű- 
anyagot tartalmaz. Teája vizelethajtó, hasmenés elleni szer. 
Főzete, ülőfürdőként alkalmazva, az aranyeret gyógyítja. (L..: 
Fák, bokrok 54. o.) 


4. Tölgy (Ouercus fajok). Csersavban gazdag levelét, kérgét, 
makktermését mint elsőrendű összehúzószert már az ókori 
görög természettudós, Dioszkoridész is nagyra értékelte. Leve- 
léből gyomorerősítő, vizelethajtó tea készül. Kérgének főzete 
hasmenés, vérhas, hólyag- és légcsőhurut ellen jó orvosság. 
Nehezen gyógyuló sebek, kiütések, égési sérülések borogatósze- 
re. A megdarált, pörkölt makktermés főzetével egykor az an- 
golkóros gyerekeket itatták. (L.: Fák, bokrok, 58. o.) 

XV. tábla 


1. Orvosi salamonpecsét (Polygonatum . officinale). Szívre, vesé- 
re ható glikozid vegyületet tartalmaz. Erősen mérgező. Régen 
vízszintesen kúszó gyöktörzsének porából a gennyes daganatok 
eloszlatására kenőcsöt készítettek. Hajszálértágító, a bőr vér- 
bőségét fokozó, tehát pirosító hatása miatt egykor a hölgyek 
arcpirosítóként is használták. (L.: Vadvirágok I., 14. o.) 


2. Kapotnyak (Asarum europaeum). Először Linné - a XVIII. 
század svéd természettudósa - javasolta a trópusi tájakról nehe- 
zen beszerezhető ipekakuána helyett köhögés ellen. A középkor- 
ban gyökér- és hajtásdrogját vízhajtónak, fejfájás ellen, reuma 
gyógyítására és hánytatásra használták. Alkalmazása azonban 
súlyos következményekkel is járt, vesegyulladást, sőt halált is 
okozott. Ezért ma már kizárólag gyógyipari alapanyag. 


3. Gyöngyvirág (Convallaria majalis). Virága a májusi erdők 
dísze. Gyöktörzse, levele, de a virág is erősen mérgező vegyüle- 
teket - szívre ható glikozidot, szaponint - tartalmaz. A közép- 
kor orvosai fejfájás ellen, szédüléskor, ájuláskor javasolták. 
Bőrápoló kenőcsök készültek kivonatából. Alkoholos oldatát 
mint a reumatikus fájdalmakat enyhítő bedörzsölőszert ismer- 
ték. Az epilepsziásoknak is adták. Manapság szívgyógyszer- 
ként használják. A szívgyengeség, érelmeszesedés, ideges SZÍV- 
panaszok elleni orvosságok egyik alapanyaga. Elégtelen szív- 
működés esetén a Digitálishoz és Strophantinhoz hasonló hatá- 
sú. (L.: Vadvirágok I., 14. o.) 


4. Orvosi tüdőfű (Pulmonaria officinalis). Nyálka-, kovasav-, 
szaponin-, cserzőanyag-tartalmú szürkén foltos levelét gyűjtik. 
A XVI. századtól Közép-Európában a tüdőbaj gyógyszerének 
tartották. Légzőszervi megbetegedések - asztma, rekedtség, kö- 
högés - gyógyítására használatos teáknak ma is alkotórésze. 
Torokgyulladáskor jó gargarizálószer. (L.: Vadvirágok I., 12. o.) 

1. Szagos müge (Galium odoratum). Üde talajú erdeinkben 
tömeges. Kumarint tartalmaz. Megszárítva kellemes illatú. Az 
egykor divatos tavaszi vértisztító kúrákhoz használatos , máju- 
si teák" egyik alapanyaga volt. Teakeverékek alkotórészeként 
ma is alkalmazzák a máj- és epeműködés zavarainál. Enyhe 
altató, nyugtató, vizelethajtó hatása is van. Nem hiányzik az 
izzasztóteákból sem. Egy ókori germán monda szerint egy-egy 
csokor virágzó hajtás szerencsét hoz tulajdonosának a szere- 
lemben. (L.: Vadvirágok I., 14. o.) 


2. Fehér árvacsalán (Lamium album). Gyógyászati célra nyál- 
kát, cserzőanyagot, szaponint, illóolajat tartalmazó hajtását, 
ajakos virágját gyűjtik. Mint összehúzó- és köptetőszer hatá- 
sos. Virágának főzetét köhögés, légcsőhurut ellen isszák. Ál- 
matlanság, emésztési zavarok, gyomorsavtúltengés gyógyításá- 
ra, izzadás, vérszegénység ellen javasolt teák készítésére is al- 
kalmas. Tömény főzetét női bajoknál vérzés csökkentésére a 
népi gyógyászatban régóta használják. 


3. Zamatos turbolya (Anthryscus cerefolium). Kellemes, fűsze- 
res illatú egyéves növény. Gyógyhatását régen különösen nagy- 
ra becsülték. Tüdőbaj ellen, szülés utáni fájdalmak csökkenté- 
sére javasolták. A szülő asszonyoknak turbolyalevest készítet- 
tek. Véraláfutás, zúzódás eloszlatására az összetört növényt 
kötözték a sérült testrészre. Napjainkban emésztő- és légzőszer- 
vi megbetegedések, vese- és hólyagbántalmak elleni teákhoz 
használják. 


4. Salátaboglárka (Ficaria verna). Nedvesebb talajú erdők kora 
tavaszi virága. A leveléből főzött tea vértisztító, vérnyomás- 
csökkentő, a veseműködést serkentő hatású. Ülőfürdőként al- 
kalmazva az aranyeres bántalmak gyógyítására is felhasznál- 
ják. (L.: Vadvirágok I., 10. o.) 

XVII. tábla 


1. Fekete áfonya (Vaccinium myrtillus). Magas hegyvidékeken 
tömegesen előforduló törpecserje. Hazánkban Sopron- környé- 
kén gyakori. A leveléből főzött tea epe-, és hólyagbetegségek 
orvossága. Emeli a szervezet vércukorszintjét. Így eredménye- 
sen használható cukorbetegségnél is. Termése vérhas, hasme- 
nés, fogínygyulladás régtől ismert gyógyszere. A kellemes ízű 
áfonyabor jó fertőtlenítő. Vastagbélhurut, emésztési zavarok 
ellen fogyasztják. Az ízletes, vitamintartalmú áfonyadzsemet 
gyakran adják vadak sültjéhez is. 


2. Közönséges nyír (Betula pendula). Savanyú talajú erdők fehér 
törzsű fája. Kérgének főzete eloszlatja a rossz szív- vagy vese- 
működés következtében létrejött vizenyős dagadásokat: ödé- 
mákat. Jó vizelet- és vesekőhajtó, izzasztó hatása is van. Tör- 
zsének tavaszi nedvéből nyert olajat a bőrgyógyászat használja. 
Különösen mint hajápoló szer - Birkenhaarwasser és nyírfa- 
sampon - ismert. (L.: Fák, bokrok 56. o.) 


3. Erdeifenyő (Pinus silvestris). Fiatal hajtásaiból régen króni- 
kus hörghurut ellen készült tea. Apróra tört tobozának főzetét 
vizelethajtóként itták. Fürdővízbe öntött alkoholos kivonatá- 
val a reumát és egyes bőrbetegségeket gyógyították. A fájából 
lepárlással nyert terpentinolaj hátfájás elleni bedörzsölőszerek, 
sebfertőtlenítő kenőcsök, porok előállítására alkalmas. (L..: 
Fák, bokrok 4. o.) 


4. Hamvas szeder (Rubus caesius). Nyirkosabb erdőkben, árte- 
reken elterjedt szúrós, tüskés cserje. Egyik legrégebben használt 
gyógynövényünk. Levele sok cserzőanyagot, C-vitamint tartal- 
maz. Teája hasmenés, nagyon erős havi vérzés ellen ajánlott. 
A cukorbetegséget gyógyító teakeverékek egyik alapanyaga. 
Gyümölcse jó vizelethajtó, izzasztószer. Plantatea néven az 
oroszteát helyettesítő ital készül belőle. (L.: Gyümölcsök 60. o.) 

XVIII. tábla 


MAGYARORSZÁGON TERMESZTIK, 
VADON IS ELŐFORDUL 


1. Nagy- és kislevelű hárs (Tilia platyphyllos, T. cordata). 
A hegyvidéki erdők gyakori elegyfája. Mindkét faj kellemes 
illatú virágaiból készített tea meghűléses betegségek esetén jó 
hatású izzasztó. Kevesen tudnak viszont gyomorerősítő, görcs- 
oldó hatásáról. Serkenti a szívműködést is. A túlzásba vitt 
hársteafogyasztás ezért megárthat. A hársfaszenet gyomorpa- 
naszok gyógyítására használják. Régebben fogtisztító és bőrbe- 
tegségek elleni hintőporok készítéséhez is alkalmazták. Táblán- 


kon a kislevelű hárs szerepel. (L.: Fák, bokrok 46. o.) 


2. Cseresznye (Cerasus avium). Középhegységi gyertyános- 
tölgyeseinkben vadon is él. Számos változatát mint kedvelt 
gyümölcsfát termesztik. A terméskocsány felhasználása újab- 
ban igen nagy jelentőségre tett szert mint szívműködést serken- 
tő gyógyszeralapanyag. Leveléből vizelethajtó, hasmenés elleni 
tea készíthető. (L.: Gyümölcsök 34. o.) 


3. Homoktövis (Hyppopháe rhamnoides). Az ezüstfafélékhez 
tartozó tövises cserje meghonosodott nálunk a folyóárterek 
hordaléktalaján. Ültetik, mert homokkötésre kiválóan alkal- 
mas. Apró, sárga, bogyószerű termései C-vitaminban különö- 
sen gazdagok, a Keleti-tenger vidékén , észak-citromá"-nak 
nevezik. Levelét vérnyomáscsökkentő teákhoz adják. 


4. Seprőzanót (Sarothamnus scoparius). Sárga, pillangós virágú 
vesszős cserje. Nyugat-Dunántúlon a savanyú talajok lakója, 
másutt csak elvadulva él. Glikozidokat, keserűanyagokat, alka- 
loidokat tartalmaz. Szív- és vesebetegségek elleni gyógyszerek- 
hez szolgáltat alapanyagokat. 

XIX. tábla 


1. Beléndek (Hyoscyamus niger). Mérgező alkaloidokat tartal- 
mazó gyom. Évezredek óta bódító és mérgező italok, boszor- 
kánykenőcsök fontos kelléke. (Shakespeare szerint Hamlet ap- 
ját is ezzel mérgezték meg.) A növény magjának füstjét az ókori 
Babilonban a kuruzslók fogfájás ellen javasolták. A középkor 
orvosai a műtéteknél mákkal keverve altatószerként használ- 
ták. Kivonatából ma fájdalomcsillapítók, nyugtatók, köhögési 
rohamokat szüntető szerek, reumakenőcsök készülnek. 


2. Anyarozs (Claviceps purpurea). Rozs és más gabonafélék 
kalászában élősködő gomba. Már a középkor bábaasszonyai 
is felismerték a méh simaizmaira gyakorolt összehúzó hatását. 
A liszthez keveredve, rendszeres fogyasztása Európában még a 
XVIII. században is rejtélyes járványokat váltott ki. A betegség 
súlyos érszűkületet okozott, amely az orr, a fül, az ujjak elüsz- 
kösödésével, merevgörccsel, sokszor halállal járt. A babonás 
képzelet ebben isteni büntetést látott, s a kórt , Szent Antal 
tüzének" nevezte. Hatóanyagai ma fontos gyógyszer-alapanya- 
gok különösen szülés utáni méhvérzés és migrénes fejfájás ellen. 
Alkaloidjából hallucinációt okozó vegyületet állítottak elő, 
mely az ideggyógyászat gyógyszere, de a hírhedt LSD kábító- 
szer alapanyaga is. Először anyarozsból készült a hisztamin. 


3. Buglyos fátyolvirág (Gypsophila paniculata). Szaponin-tartal- 
mú gyökeréből köptető orvosság készül. Erősen habzó főzetével 
lúgos kémhatású szerekre érzékeny finom selymeket mosnak. 


4. Kerti kakukkfű (Thymus vulgáris). Gyógyhatása a nálunk 
vadon élő fajokéhoz, pl. táblánk kopaszodó kakukkfűiéhez ha- 
sonló. A virágzó hajtás végekből készült tea, illetve annak sze- 
szes kivonata a tartós hörghurut, a szamárköhögés gyógyszere. 
Fertőtlenítő hatása miatt egykor holttestek balzsamozására, 
pusztító járványok elleni védekezésre is használták. 

XX. tábla 


1. Igazi édesgyökér (Glycyrrhiza glabra). Már az ókor nagy 
birodalmaiban is ismerték gyökerének köhögést gyógyító, köp- 
tető hatását. Nálunk az Alföldön termesztik, sokfelé elvadul. 
Rokona a keserű édesgyökér (G. echinata), az Alföld folyópart- 
jain tömeges. Kivonata légzőszervi betegségek mellett vesebaj 
gyógyítására is alkalmas. Régebben a skarlátos gyermekek 


orvossága volt. 


2. Mentafajok (Mentha piperita, M. spicata var. crispa). Mind- 
kettőt termesztik. Az előbbi fajt két vadon élő keresztezésével 
nemesítették ki, utóbbi hazánkban is előfordul. A levelek főzete 
gyomor- és bélgörcs ellen javasolható. Megszünteti a felfúvó- 
dást, serkenti a bél- és epeműködést. Ideges álmatlanság, szív- 
panaszok orvossága. A legfontossabb hatóanyagából, a men- 
tolból előállított cseppek külsőleg hűsítő tulajdonságuknál fog- 
va fájdalomcsillapító hatásúak. Öblögetőszerként a szájüreg 


fertőtlenítője, nyálkahártya-gyulladások gyógyszere. 


3. Angyalgyökér (Angelica archangelica). Magas hegyvidéki 
patakpartok nagy termetű, ernyős virágú növénye. Régi hit 
szerint angyal (angelus) hirdette gyógyhatását. Illóolajat, ange- 
licasavat tartalmazó gyöktörzsét tea vagy alkoholos kivonat 
formájában használják fel. Vizelet- és szélhajtó hatású. Elősegí- 
ti az emésztést, étvágyjavító. Külsőleg fürdővízbe áztatva eny- 
híti az izomfájdalmakat, gyógyítja a köszvényt és a reumát. 
Teáját idegkimerültség, álmatlanság ellen isszák. 


4. Örménygyökér (Inula helenium). Gyöktörzsében sok inulin, 
keserűanyag, illóolaj van. A vizelet- és epehajtók egyik alap- 
anyaga. Inulintartalma miatt felhasználható diabetikus ételek 
ízesítésére. Légúti megbetegedések rég ismert orvossága. El- 
pusztítja a gennykeltő baktériumokat. A belőle készített kenőcs 
megszünteti a bőrviszketést. 

XXI. tábla 


1. Kis télizöld (Vinca minor). Középhegységi gyertyános-tölgye- 
seink jellemző örökzöldje. Főzetét a népgyógyászat mint vize- 
lethajtót, légúti és emésztőszervi panaszok orvosságát alkal- 
mazza. A gyógyszeripar vérnyomáscsökkentőt készít belőle 
(Dopegyt), melynek előnye, hogy tartós szedés esetén sincsenek 
kellemetlen - levertséget előidéző - mellékhatásai. A Vinca- 
alkaloidok sejtosztódást gátló hatásuk révén a rák elleni küzde- 
lemben is fontos szerepet játszanak. A leukémia gyógyításában 
értek már el vele biztató sikereket. (L.: Vadvirágok I., 8. o.) 


2. Citromfű (Melissa officinalis). A Földközi-tenger partvidé- 
kén honos. Virágzásakor citromillatot áraszt. Levele illóolajon 
kívül nyálkát, szaponint tartalmaz. Drogjának a középkor sváj- 
ci vegyészorvosa, Paracelsus asszonyifjító hatást tulajdonított. 
A XVIII-XIX. században belőle készült a , karmelitaszesz", 
amely csodatevő gyógyszer hírében állt. Az ideg- és emésztő- 
rendszerre gyakorolt kedvező hatását ma is dicsérik. Teája jó 
nyugtató, megszünteti az ideges eredetű fejfájást. Oldja a gyo- 
mor- és bélgörcsöket. Étvágygerjesztő. Alkoholos kivonatát 
zúzódásokra, daganatokra borogató- vagy bedörzsölőszerként 
ma is kedvelik. 


3. Magas aranyvessző (Solidago gigantea). Rokona, a közönsé- 
ges aranyvessző (S. virga-aurea) Magyarországon vadon is él. 
Egyik régi magyar neve, ,istápfű" arra utal, hogy betegek 
istápolására, azaz gyógyítására évszázadok óta használják. 
Gyökere inulint, cser- és keserűanyagot, hajtása főleg szapo- 
nint, illóolajat tartalmaz. Teája idült vese- és ízületi gyulladás 
gyógyszere. Torokgyulladás ellen jó öblögető. Régen szamár- 
köhögés, asztma ellen itták. Borogatóvizével gyógyítják az ek- 
cémás bőrfelületet s a nehezen gyógyuló sebeket. (L.: Vízinövé- 
nyek 60. o.) 

XXII. tábla 


TERMESZTETT GYÓGYNÖVÉNYEINK 


1. Ricinus (Ricinus communis). Hazájában, a trópusi Afrikában 
8-10 m magas fa, nálunk egyéves lágy szárú, termesztett ipari 
és gyógynövény. Magjából sajtolt olaja közismerten kellemet- 
len ízű, de igenjó hatású hashajtó. Enyhén izgatja a vékonybe- 
let, fokozza a bélmozgást. Káros mellékhatásai nincsenek, ezért 
kisgyerekeknek, terhes anyáknak is veszélytelen. Gyógyhatásá- 
ért Kínában több ezer éve termesztik. A magvak sajtoláskor 
visszamaradó része erősen mérgező: belső vérzéseket okoz, 
kicsapja a vörös vérsejteket. Már egy-két mag elfogyasztása is 
halálos lehet. 


2. Orvosi zsálya (Salvia officinalis). A mediterrán tájak illatos 
növénye. A középkorban a legfontosabb univerzális gyógyszer 
hírében állt. De mivel , halál ellen nincs orvosság a kertekben... 
annak is meg kell halni, akinek zsálya nő a kertjében" - tanítot- 
ta a salernói iskola (XII. század) latin nyelven versbe foglalt 
gyógyszertana. Teája fertőtlenítő, gyulladáscsökkentő, izzadás- 
gátló, jó öblögetőszer. (L.: Vadvirágok, 1., 36. o.) 


3. Kerti körömvirág (Calendula officinalis). A középkori kolos- 
torkertek gyógynövénye. A fészkes virágzataiból készített fő- 
zet, kenőcs régen a népi orvoslás szerint rákos sebek gyógyszere 
volt. Napjainkban sem hiányzik a gyomor- és bélfekély ellen 
rendelt teákból. Lassan gyógyuló sebre, fekélyre jó borogató. 


4. Mirrhafű (Chenopodium ambrosioides). A trópusi Ameriká- 
ban őshonos. Csaknem az egész Földön elterjedt gyom. Teája 
a népi gyógyászat szerint étvágyjavító, hisztériás rohamok, a 
vitustánc gyógyszere. Erősen mérgező hatása miatt közvetlen 
felhasználása ma már háttérbe szorul. Illóolaj-tartalmú drogjá- 
ból bélgiliszta- és fonálféreghajtó gyógyszer készül. 

XXIII. tábla 


1. Mák (Papaver somniferum). Éretlen toktermésének tejnedve - az 
ópium - Homérosz óta ismert kábítószer (somnifer — álomhozó). 
Az ókori gyógyításban az első érzéstelenítő. Az emberiség számára 
a XIX. században vált áldássá, amikor sikerült belőle előállítani az 
álomisten fiáról - Morpheusról - elnevezett morfint, mely az ópium- 
nál sokszorta hatásosabb fájdalomcsillapító. A tejnedv többi alkalo- 
idja közül a kodein a száraz köhögés legjobb orvossága. A papaverin 
a simaizomgörcsöket oldja. A kábulatot hozó ópium szívása külö- 
nösen a mohamedán világban terjedt el (ahol a vallás tiltotta az 
alkoholfogyasztást) , később Indiában, Kínában öltött óriási mérete- 
ket. Az élvezet rabjai egyre nagyobb adagokat követelnek. Az idült 
mérgezés végül testi-lelki leromláshoz, halálhoz vezet. 


2. Ánizs (Pimpinella anisum). A Földközi-tenger partvidékén 
honos. Termésének illóolaja ízesítő. Szélhajtó teához keverve 
különösen csecsemőknek adják. Étvágyjavító, emésztést ser- 
kentő teák alkotórésze. Teája és az ánizsolaj oldata jó köptető. 


3. Piros gyűszűvirág (Digitális purpurea). Nyugat-Európában 
honos. A VIII. századtól a kolostorkertek termesztett dísze. 
Vizelethajtó hatását az ókor orvosai is ismerték. A XVIII. 
század javasasszonyai a vízkórságot (szív- vagy vesebetegségek 
kísérője) a növény leveleiből főzött teával gyógyították. Napja- 
inkban életmentő jelentőségű. Mérgező hatóanyaga - a digita- 
lis-glikozid - a szívgyógyszergyártás nélkülözhetetlen alap- 
anyaga. A digitalis készítmények növelik az elégtelenül működő 
szív teljesítőképességét, megszüntetik a vizenyőt, ödémát okozó 
keringési zavarokat. (L.: Dísznövények 24. o.) Rokona, a 


4. Gyapjas gyűszűvirág (Digitális lanata) nálunk vadon is él, 
hasonló hatóanyagokat tartalmaz. De a belőle készült gyógyszer 
(Isolanid) nem halmozódik fel a szervezetben, kevésbé mérgező, 
ezért újabban e fajt termesztik inkább. (L.: Vadvirágok Il., 22. o.) 

MAGYARORSZÁGON NEM TERMESZTIK 


1. Izlandi zuzmó (Cetraria izlandica). A magashegységek, északi 
tájak fenyveseiben, fátlan tundrákon tömegesen fordul elő. 
Teleptestű, mint minden zuzmó. Antibiotikum-tartalma ma- 
gyarázza, hogy a népi gyógyászatban már régóta a köhögés, a 
tüdőbaj orvossága. Jód tartalma miatt a pajzsmirigy túltengés, 
a golyva ellenjó hatású. Keserűanyaga - a cetrarin - étvágyger- 
jesztő. 


2. Medveszőlő (Arctostaphylos uva-ursi). Néhány cm magas, 
örökzöld törpecserje. Alpesi és sarkvidéki tájak jellegzetessége. 
Glikozidot, cserzőanyagot tartalmazó leveleit virágzás idején 
gyűjtik. C-vitamint tartalmazó teája a veseutak kiváló fertőtle- 
nítője, vizelethajtó, vese- és epekő ellen is alkalmazható. 

3. Molyűző (Ledum palustre). Fehér virágai s a megszárított 
hajtása kellemetlen, bódító illatot árasztanak. Mint a növény 
magyar nevéből is kiderül, elűzi a lakások kellemetlen rovarbe- 
tolakodóit (moly, tetű, poloska). Az észak-európai síkság, vala- 
mint a magas hegységek lápjain élő örökzöld cserje. Teáját vagy 
szeszes kivonatát mézzel köhögés - különösen szamárköhö- 
gés - ellen fogyasztják. Forrázata izzasztó hatású. Különbö- 
ző bőr- és reumatikus betegségek gyógyszere. 


4. Gránátalma (Punica granatum). Nyugat-Ázsiában őshonos 
örökzöld fa. A Földközi-tenger partvidékén sokfelé termesztik. 
Gyökerének, törzsének kérge, valamint , gránátvörös" áltermé- 
se drog. Forrázata erős hatású bélféregüző. A népi gyógyászat 
vastagbélhurut ellen is javasolja. (L.: Fák, bokrok 32. o., Kul- 
túrnövények I., 20. o.) 

XXV. tábla 


1. Kígyófa (Rauwolfia serpentina). Indiában honos kúszó cser- 
je. A hindu orvosok ősi gyógyszere. Álmatlanság, kolera, kí- 
gyóméreg ellen használták. Gyökere több mint negyven alkalo- 
idot tartalmaz, legfontosabb köztük a reserpin. Belőle állítják 
elő az 1940-es évek óta korunk egyik legkeresettebb gyógysze- 
rét, a vérnyomáscsökkentő és a központi idegrendszerre nyug- 
tató hatású Rausedylt. Hasonló gyógyhatású Rauwolfia fajok 
Afrika és Amerika trópusain is élnek. 


2. Kámforfa (Cinnamomun camphora). Negyven méter magas- 
ságot is elérő fa Kelet-Ázsiában. Csípős, átható szagú illóolajat 
tartalmaz. Ebből nyerik az illékonyságáról nevezetes kámfort, 
mely bőrbe dörzsölve vérbőséget okoz. Ezért reumatikus fájdal- 
makat csillapító kenőcsök (Opodeldok) alapanyaga. Fokozza 
a központi idegrendszer ingerlékenységét. Köptető, görcsoldó, 
fertőtlenítő hatása is van. (L.: Kultúrnövények I., 26. o.) 


3. Ginszeng (Panax ginseng). Hazája Kelet-Ázsia. Emberalakot 
utánzó, húsos gyökerének gyógyító erejét misztikus tisztelet 
övezi. Kínában több mint négyezer éve univerzális orvosság. 
A halhatatlanság, az örök ifjúság csodaszerének hiszik manap- 
ság is. A gyógynövény-szaküzleteinkben forgalomba kerülő 
ginszenglikőr általános erősítő, idegkimerültség, álmatlanság 
esetén is jótékony hatású. A gyökeréből készült krémek ráncta- 
lanító, bőrfiatalító hatásuk miatt divatosak. Manapság már az 
észak-amerikai eredetű Panax guinguefoliust termesztik. 


4. Rebarbara (Rheum palmatum). Tibetből származik. Kíná- 
ban ötezer éve ismerik gyógyhatását. A középkorban sárgaság 
elleni szer. Máj- és epebetegségek gyógyítására ma is használ- 
ják. Keserűanyagokat tartalmazó gyökerének hatóanyaga ét- 
vágygerjesztő, teakeverékekben vagy gyári készítmény formá- 
jában hashajtó. (L.: Kultúrnövények 2., 36. o.) 

XXVI. tábla 


XXVII. tábla 


A 


1. Szenna (Cassia fajok). Párosan szárnyasan összetett levelű, 
hüvelytermésű cserjék. Legjelentősebb közülük a Kis-Ázsiá- 
ban, Kelet-Indiában honos C. angustifolia. Levelének, termésé- 
nek (, anyalevél") hashajtó hatását az arab orvosok már a IX-X. 
században ismerték. Nagyobb adagban hascsikarást okoz. 


p 

2. Sztrofantusz (Strophanthus fajok). Afrikai és ázsiai trópusi gfa 
őserdőkben élő, erősen mérgező, kúszó lián. Livingston, a híres pe 
Afrika-utazó ismertetése szerint a bennszülöttek nyílméreg elő- 

állítására használták. Legismertebb fajai a §5. kombe és a S. 
gratus. A múlt század végétől a szívgyógyszerek nélkülözhetet- 
len alapanyaga. Ezek a sztrofantinkészítmények azonnal hat- 
nak, s nem halmozódnak fel a szervezetben. Infarktus, életve- 


szélyes szívműködési zavarok esetén életmentő jelentőségűek. 


3. Kokacserje (Erythroxylon coca). Hazája a trópusi Dél- 
Amerika. A kokainalkaloidot tartalmazó levelek rágása kez- 
detben kellemes bódultságot, az éhség és fáradtságérzés meg- 
szűnését hozza, fokozza a teljesítőképességet. A kokain azon- 
ban veszedelmes kábítószer. Levélrágás, porfelszippantás, in- 
jekció formájában történő alkalmazása szenvedéllyé válik. 
A kokainisták sorsa a teljes testi leromlás, erkölcsi elzüllés. 
A heveny kokainmérgezés halálos légzésbénulást okoz. Az első- 
ként alkalmazott helyi érzéstelenítő volt műtéteknél. Mérgező 
hatása miatt ma már kiszorul a sebészet gyógyszertárából. (L..: 
Kultúrnövények I., 24. o.) 


4. Kávé (Coffea arabica). Magja, a kávébab koffeint tartalmaz, 
ami serkenti a központi idegrendszer - elsősorban az agykéreg 
- működését: szellemi, testi frissességet okoz. Javítja az agy, a 
szív vérellátását. Értágító. Fokozza a fájdalomcsillapító szerek 
hatását: például az Antineuralgica, a Salvador koffeint is tartal- 
maz. (L.: Kultúrnövények Il., 22. o.) 

XXVIII. tábla 


1. Angosztura (Cusparia macrophylla). Dél-Amerika trópusi 
esőerdeinek fája. Alkaloidot, keserűanyagot és illóolajat tartal- 
mazó kérgét a gyógyászatban használják. Serkenti az emész- 
tést, a hasmenés jó ellenszere. 


2. Szenegagyökér (Polygala senega). Észak-Amerika erdőségei- 
nek lágy szárú, évelő növénye. Gyökérdrogjának legfontosabb 
hatóanyagai szaponin vegyületek. Hazájában csörgőkígyógyő- 
kérnek is nevezik, mivel a bennszülött indiánok szerint a kígyó- 
marás jó ellenszere. A század elején Európában - mint kiváló 
köptetőszer - a hörghurut, az asztma, a szamárköhögés köz- 
kedvelt gyógyszere. Gyomorpanaszokat okozó mellékhatása 
miatt használata újabban háttérbe szorul. 


3. Varázsmogyoró (Hamamelis virginiana). Hazája Észak- 
Amerika és Japán. Aranysárga, keskeny szirmú virágai közvet- 
lenül lombfakadás előtt nyílnak. Levele, kérge csersavtartalma 
miatt összehúzó hatású. Toroköblögető szer. Bőrbetegségeknél 
jó borogató. Bőrápoló krémek készítéséhez is felhasználják. 
Teáját bélhurut, vérhas gyógyítására fogyasztják. 


4. Dioszkorea (Dioscorea hispida). A nemzetség fajainak több- 
sége trópuson él, néhány a Földközi-tenger partvidékén, egy - 
a pirítógyökér (Tamus communis) -(L.: Vadvirágok 2., 56. o.) 
pedig a mérsékelt övben, így Magyarországon is előfordul. 
A trópusi fajok közül jó néhány mérgező alkaloidokat - szapo- 
ninokat - tartalmaz. A gyógyászatban rendkívül fontos sztero- 
idhormonok szintetikus előállítását mindeddig nem sikerült 
megoldani. Leggazdaságosabban a Dioscorea fajok szteroid- 
szaponin vegyülete (dioszgenin) használható fel az ilyen gyógy- 
szerek alapanyagául. (L. még: orvosi csucsor, 26. o.) 


[/ 

És 
Pr dtásták nki 


1 Kroton (Codiaeum fajok). A C. tiglium a kutyatejfélék rokon- 
ságába tartozó alacsony fa. Hazája India. A magjából préselt 
olaj igen erős hashajtó. Túladagolása könnyen halált okozhat. 
Európában először a X. század arab orvosai alkalmazták. 
A Celuteria dél-amerikai cserje. Drogja, a kaszkarilla-gyökérkéreg 
serkenti az emésztést, étvágygerjesztő és likőrök ízesítő anyaga. 


2. Szárcsagyökér (Smilax officinale). Közép-Amerikában ho- 
nos örökzöld, kúszó cserje. Szaponin-glikozidokat tartalmazó 
gyökerét a gyógyszeripar szteránvázas vegyületek előállítására 
használja. Ősi vértisztító szer. Vérbaj, reuma, bőrbetegségek 


elleni gyógyszerek alapanyaga. 


3. Sztrichninfa (Strychnos nux-vomica). Indiában honos. 
A magjából előállított sztrichnin rendkívül erős izomgörcsöket 
okoz, melyek többnyire halálos kimenetelűek. Kisebb adagban 
fokozza a nyál- és gyomornedv elválasztását, ezért a belőle 
készített, arzént is tartalmazó gyógyszer (Strychnotonin) ét- 
vágygerjesztő, általános erősítő hatású. Latin neve hánytató 
tulajdonságára utal (nux-vomica — hánytató dió). 

A kuráre-folyondár (S. toxifera) kérgének kivonata kurarin- 
alkaloidot tartalmaz, mely a legerősebb mérgek egyike. Dél- 
Amerikában nyílméreg készül belőle. Izombénító hatása miatt 
a sebészetben műtéteknél izomelernyesztő szer. Az érzőidegek 
működését azonban nem befolyásolja, így csak érzéstelenítőkkel 
együtt használják. Tetanuszgörcs megszüntetésére is alkalmas. 


4. Jalappa (Exogonium purga). Mexikóban honos kúszónövény. 
Gumója gyantát, glikozidot, zsírsavat tartalmaz. A napon, eset- 
leg forró hamuban szárított gumó vagy a belőle nyert gyanta 
kerül drogként forgalomba. Szeszes kivonata a vékonybélre ható 
erős hashajtó. A XVII. századtól Európában is ismert. 


60 


XXIX. tábla 


NÉVMUTATÓ 


(A római számok a színes táblákat, az arab számok a növényeket 


ismertető szövegoldalakat jelölik.) 


acsalapu, vörös XI., 24 

aggófű, közönséges I., 4 

angosztura XXVIII., 58 

angyalgyökér XXI., 44 

anyarozs XX., 42 

aranyvessző, magas XXII., 46 
- közönséges 46 

áfonya, fekete XVIII., 38 

ánizs XXIV., 50 

árnika VI., 14 

árvacsalán, fehér XVII., 36 


beléndek XX., 42 

bodza, fekete XV., 32 
bojtorján, közönséges III., 8 
boróka, közönséges XIV., 30 
bűzaszat 22 


cickafark VIII., 18 
citromfű XXII., 46 


csalán, nagy II., 6 
cseresznye XIX., 40 
cserszömörce XIV., 30 
csikófark VII., 16 
csikorgófű XI., 24 
csucsor, orvosi 26 


dioszkorea XXVIII., 58 

ebszőlő XII., 26 
édesgyökér, igazi XXI., 44 
- keserű 44 


fátyolvirág, buglyos XX., 42 
fenyő, erdei- XVIII., 38 
fűz, fehér IX., 20 


galagonya XV., 32 

gilisztaűző varádics I., 4 

ginszeng XXVI., 54 

gránátalma XXV., 52 

gyermekláncfű I., 4 

gyöngyvirág XVI., 34 

gyűszűvirág, gyapjas XXIV., 50 
- piros XXIV., 50 


hárs, kislevelű XIX., 40 
- nagylevelü 40 

hérics, tavaszi VII., 16 

homoktövis XIX., 40 


iglice, tövises III., 8 
iringó, kék 8 


- mezei III., 8 
jalappa XXIX., 60 


kakukkfű, kerti 42 
- kopaszodó, XX., 42 


kálmos XII., 26 

kámforfa XXVI., 54 
kankalin, tavaszi XIII., 28 
kapotnyak XVI., 34 

kávé XXVII., 56 
kecskeruta XI., 24 

kígyófa XXVI., 54 
kikerics, őszi VI., 14 
kisezerjófű VI., 14 
kokacserje XXVII., 56 
kökény XIV., 30 
körömvirág, kerti XXIII., 48 
kroton XXIX., 60 
kuráre-folyondár 60 
kutyabenge IX., 20 


leánykökörcsin VII., 16 
libapimpó V., 12 


macskagyökér X., 22 
madárkeserűfű IV., 10 
martilapu I., 4 
maszlag II., 6 

mák XXIV., 50 
mályva, erdei 12 
medveszőlő XXV., 52 
menta XXI., 44 

méhfű XIII., 28 
mirrhafű XXIII., 48 
molyűző XXV., 52 
müge, szagos XVII., 36 


nadálytő, fekete XII., 26 
nadragulya II., 6 
nyír, közönséges XVIII., 38 


orbáncfű, lyukaslevelű XIII., 28 


ökörfarkkóró, szöszös VIII., 18 
ördögharaptafű IX., 20 
örménygyökér XXI., 44 


papsajtmályva V., 12 
párlófű, közönséges XIII., 28 
pemetefű, orvosi III., 8 
pirítógyökér 58 


rebarbara XXVI., 54 
ricinus XXIII., 48 


salamonpecsét, orvosi XVI., 34 
salátaboglárka XVII., 36 
seprőzanót XIX., 40 

somkóró, orvosi V., 12 


szalmagyopár, homoki VII., 16 
szappanfű, orvosi V., 12 
szárcsagyökér XXIX., 60 
szeder, hamvas XVIII., 38 
székfű, orvosi VIII., 18 
szemvidítófü VI., 14 
szenegagyökér XXVIII., 58 
szenna XXVII., 56 

szil, mezei XV., 32 
sztrichninfa XXIX., 60 
sztrofantusz XXVII., 56 


télizöld, kis XXII., 46 

tölgy XV., 32 

turbolya, zamatos XVII., 36 
tüdőfű, orvosi XVI., 34 

útifű, lándzsás IV., 10 
- nagy 10 


üröm, fehér IV., 10 
- fekete 10 


vadrózsa XIV., 30 
varázsmogyoró XXVIII., 58 
vasfű IV., 10 

vérehulló fecskefü II., 6 
vérfű, őszi X., 22 

